钦定古今图书集成/明伦汇编/交谊典/第031卷 > 风俗通 > 《过誉》
## 钦定古今图书集成/明伦汇编/交谊典/第031卷 > 风俗通 > 《过誉》

长沙太守汝南郅恽君章，少时为郡功曹。郡俗冬飨，百里内县皆赍牛酒，到府宴饮。时太守司徒欧阳歙临飨，礼讫，教曰：“‘西部督邮繇延，天资忠贞，禀性公方，典部折冲，摧破奸雄，不严而治。《书》曰：‘安民则惠，黎民怀之’。盖举善以教，则不能者劝’。今与诸儒共论延功，显之于朝。” 主簿读教，户吏引延受赐，恽前跪曰：“司正举觥，以君之罪告谢于天，明府有言而误，不可覆掩。按延资性贪邪，外方内圆，朋党构奸，罔上害民，所在荒乱，虚而不治，怨慝并作，百姓苦之。而明府以恶为善，股肱莫争。此既无君，又复无臣，君臣俱丧，孰与偏有？君虽倾危，臣子扶持，不至于亡，恽敢再拜奉觥？” 歙甚惭。

谨按《礼》，谏有五，“风为上，狷为下。”故入则造膝，出则诡
辞，善则称君，过则称己。暴谏露言，罪之大者。而歙于
飨中，用延为吏，以紫乱朱，大妨王命，造次颠沛，不及
讽谕，虽举觥彊，歙可行也。今恽久见授任，职在昭德塞违，为官择人。知延贪邪，罔上害民，所在荒乱，怨慝
并作，此为恶积愆，非一旦一夕之渐也。孔子以匹夫
朋徒无几，习射矍相之圃，三誓而去者过半。汝南中
土大郡，方城四十，养老复敬，化之至延，奸舋彰著，无
与比崇。臧文仲有言：“见无礼于君者，若鹰鹯之逐鸟
雀，农夫之务去草也。何敢宿留？”不即弹黜奸佞，而须
于万人之中，乃暴引之，是为陷君。君子不临深以为
高，不因少以为多，况创病君父以为己功者哉？而论
者苟眩虚声以为美谈。汝南，楚之界也，其俗急疾，有
气决。然自君章之后，转相放式，好干上怵忮，以采名
誉，末流论起于爱憎，政在陪隶也。

司空颖川韩棱，少时为郡主簿。太守兴被风病，恍惚误乱，棱阴扶辅其政，出入二年，署置教令，无愆失。兴子尝出教欲转徙吏，棱执不听。由是发露被考，兴免官，棱坐禁固。章帝即位，一切原除也。

谨按《易》穪：“守位以仁。”《尚书》：“无旷庶官。”《诗》云：“彼君子兮，
不素餐兮。”《论语》：“陈力就列，不能者止。”《汉典》：吏病，百日
应免，所以恤民急病，惩俗逋慝也。今兴官尊任重，经
略千里，当听讼侍祠，班诏劝课，早朝旰食，夕惕若厉，
不以荣禄为乐，而以黔首为忧。位过招殃，灵督其舋，
风疾恍惚，有加无瘳。棱统机括，知其虚实。当听上病，
以礼，选引何有？上欺天子，中诬方伯，下诳吏民，扶辅
耄乱，政自己出，虽幸无阙，罪已不容于诛矣。“为人谋
而不忠，爱人而以姑息，凡人不可，况于君子乎？”上令
兴负贪昧之罪，子被署用之愆，章问汹赫，父子湮没。
执事如此，谓礼义何？棱宜禁固终身，《中原》非是。

南阳五世公为广汉太守，与司徒长史段辽叔同岁。辽叔太子名旧，才操卤钝，小子髡既见齿乡党，到见股肱，曰：“太守与辽叔同岁，恩结缔素，薄命早亡，幸来临郡。今年且以此相饶举。其子如无罪，得至后岁贯鱼之次，敬不有违。” 有主簿柳对曰：“明府谨终追远，兴微继绝。然旧实不如髡，宜可授之” 世公于是厉声曰：“丈夫相临儿女尚欲举之，何谓高下之间邪？释兄用弟，此为故殃。段氏之家，岂称相遭遇之意乎？” 竟举旧也。世公转换南阳，与东莱太守蔡伯起同岁，欲举其子。伯起自乞子瓒尚弱，而弟琰幸以成人。是岁举琰，明年复举瓒。瓒十四未可见，众常称病，遣诣生交到，十八乃始出治剧。平春长上书：“臣甫弱冠，未任宰御，乞留宿卫。” 尚书劾奏增年受选，减年避剧，请免瓒官。诏书左迁武当左尉。会车骑将军冯绲南征武陵蛮夷，绲与伯起同时公府，辟瓒为军曲侯。瓒归卧家，军功除新阳长，官至下邳相。

谨按：古无孝廉，唯有贡士。贡士恩义，经传无以也。《春
秋》诸侯朝觐会遇大夫，亦豫其好。《礼记》曰：“大夫三月
葬，同位毕至。”此言谨终悼亡，不说子弟，当见宠拔也。
鲁有古成叔，聘卫右宰谷，留而觞之，陈乐而不乐，酒
酣而不饮，送以璧，其妻孥。宅而居之，分禄而食之。
其子长乃辟，孔子称可寄百里之命，托六尺之孤，临
大节而不可夺。相与之义具于此矣。语有曰：“白头如
新，倾盖如旧。箪食壶浆，会于树阴。”临别眷眷，念在报
效，何有同岁相临而可拱默者哉？《春秋》因其可褒而
褒之。若乃世公二郡之举，斯为过矣。然世人亦多浅
薄，在者寡殷勤之谊，亡者无顾覆之施，饥寒缓急，视
之若遗，非徒如此而已。至有可否之际，受刑诛者，人
各有心，两不得中。夫孝廉平除，则有社稷民人，伤及
民人，实宜料度，以为后图。